Humber River (Newfoundland a Labrador)

Humber River je rieka západnej časti ostrova Newfoundland v kanadskej provincii Newfoundland a Labrador. Jej dĺžka je 121 km alebo 153 km.

 Geografia 
Rieka pramení v Long Range Mountains, tečie cez viacero vodopádov a jazier vrátane Deer Lake. Pri meste Corner Brook sa vlieva do časti Humber Arm zálivu Bay of Islands.

 Názov 
Rieka je pomenovaná podľa estuáru Humber v Anglicku.

 Dejiny 
Rieku prvýkrát zmapoval kapitán James Cook v 60. rokoch 18. storočia. Osídlenie oblasti začalo začiatkom 19. storočia a od jeho konca sa oblasť využíva ako zdroj dreva.

 Využitie 
Rieka a jej údolie sú využívané na rybolov (losos), ako zdroj dreva, na lov a na poľnohospodárstvo. Na Deer Lake je vodná elektráreň. Pozdĺž dolného toku rieky vedie Trans Canada Highway a trať Canadian National.

Pri vodopádoch Big Falls sa nachádza provinčný park Sir Richard Squires Memorial Provincial Park, založený v roku 1954 a otvorený v roku 1959. Vodopády sú významným miestom rybolovu lososov. Medzi májom a augustom lososy vyskakujú z vody, aby prekonali trojmetrový výškový rozdiel a mohli na hornom toku vypustiť svoje vajíčka a spermie.

518 metrov nad riekou dosahuje vrch Marble Mountain s lyžiarskym strediskom s najvyšším výškovým rozdielom v Atlantickej Kanade. K dispozícii je aj kempovanie, turistika, golf a iné aktivity.

 Galéria 

 Referencie 

 Iné projekty 

Kategória:Rieky v Newfoundlande a Labradore